**Liturgi i Korona-tider**

*3 bønneslag i kirkeklokkene*

**Nådehilsen**     
Kjære sogn. Nåde være med dere, og fred fra Gud vår Far og Herren Jesus Kristus.

**Samlingsbønn**   
Gud, du som er livets kilde og har skapt meg etter din vilje.   
Alt i meg kjenner du og favner med ømhet,   
det svake som det sterke, det syke som det friske, det lyse som det mørke.  Jeg kommer til deg i dag, i alles sted. Og jeg ber deg se til hver eneste en.    
Fra dypet roper jeg til deg, Herre. Herre, hør min røst! Vend øret til og lytt når jeg trygler og ber. Hvis du vil gjemme på syndeskyld, Herre, hvem kan da bli stående? Men hos deg er tilgivelsen.

**Kyrie**     
Kyrie eleison. Gud Fader, miskunne deg,     
Kriste eleison. Herre Krist miskunne deg.    
Kyrie eleison Hellige Ånd, miskunne deg.

**Tekstlesning:  Salme 38**Jeg er kroket og nedbøyd,   
jeg går og sørger hele dagen.   
Hoftene mine brenner av smerte,   
ingenting i kroppen er friskt.   
Jeg er kraftløs og knust,   
jeg skriker ut mitt hjertes klage.   
Herre, du kjenner min lengsel,   
mitt sukk er ikke skjult for deg.   
Hjertet hamrer, kraften svikter,   
selv lyset i øynene har forlatt meg.   
Venner og de som står meg nær,   
holder seg borte fra min plage,   
mine nærmeste holder seg på avstand.   
De som står meg etter livet,   
setter snarer for meg.   
De som vil meg vondt, snakker om å skade meg,   
de grunner dagen lang på svik.   
Men jeg er lik en døv, jeg hører ikke,   
jeg er lik en stum som ikke åpner munnen.   
Jeg er lik en mann som ikke hører   
og ikke har svar i sin munn.   
Men det er deg, Herre, jeg venter på.   
Du vil svare meg, Herre, min Gud.   
Herre, forlat meg ikke!   
Min Gud, vær ikke langt borte fra meg!   
Skynd deg og hjelp meg,   
Herre, min frelse!

**Vi tenner et lys**   
“Herre, forlat oss ikke. Min Gud, vær ikke langt borte fra oss! Skynd deg og hjelp, Herre, vår frelse” (Davids bønn)

**Evangeliet:  Johannes 14 1-6**La ikke hjertet bli grepet av angst. Tro på Gud og tro på meg! I min Fars hus er det mange rom. Var det ikke slik, hadde jeg da sagt dere at jeg går og vil gjøre i stand et sted for dere? Og når jeg har gått og gjort i stand et sted for dere, vil jeg komme tilbake og ta dere til meg, så dere skal være der jeg er.  Og dit jeg går, vet dere veien.»   
     Tomas sier til ham: «Herre, vi vet ikke hvor du går. Hvordan kan vi da vite veien?» Jesus sier: «Jeg er veien, sannheten og livet. Ingen kommer til Far uten ved meg.

**Vi tenner et lys**   
«Gud, vis meg din vei, og gjør meg villig til å gå den" (Hellige Birgittas bønn)

**Trosbekjennelsen**Vi tror på Gud Fader, den allmektige,   
himmelens og jordens skaper.   
  
Vi tror på Jesus Kristus,  Guds enbårne Sønn, vår Herre, som ble unnfanget ved Den hellige ånd, født av jomfru Maria,   
pint under Pontius Pilatus,   
korsfestet, død og begravet,   
fór ned til dødsriket,   
stod opp fra de døde tredje dag,   
fór opp til himmelen, sitter ved Guds, den allmektige Faders høyre hånd, skal derfra komme igjen   
for å dømme levende og døde.   
  
Vi tror på Den hellige ånd, en hellig, allmenn kirke, de helliges samfunn, syndenes forlatelse, legemets oppstandelse og det evige liv. Amen.

**Forbønn**

Takk for alt som lever  
for skaperverk og jordens skjønnhet  
for fellesskap mellom mennesker  
for Guds nåde

*Bønn for verden*  
For de mest sårbare og utsatte  
For flyktninger  
for krigsrammede  
for de forfulgte  
for de som lever i fattigdom  
for ofre for vold og undertrykkelse  
for jorden og klima  
Bønn for verdens ledere  
Bønn for kirken i verden

*Bønn for landet vårt*    
For kongehuset, stortinget og regjeringen,    
For helsemyndigheter og alle som i dag jobber for å verne og hjelpe oss gjennom denne epidemien.    
For de syke og for de utsatte   
For de som er redde og ensomme   
For de som mister lønn og arbeid   
For de som sørger over at drømmer har blitt spolert  
For folket, om ansvarlighet og solidaritet, nestekjærlighet og håp

*Bønn for byen vår*   
Bønn for politikere og kommuneledelse  
For næringsliv  
For kulturliv og kulturarbeidere  
For organisasjonslivet  
For skolebarn og barnehagebarn  
For de eldre og syke  
For ensomme  
For mennesker med angst og psykiske lidelser

*Bønn for soknet vårt*  
For lokale utfordringer  
for familier og institusjoner  
for enkeltpersoner som har bedt om forbønn

**Herrens bønn**Vår Far i himmelen!   
La navnet ditt helliges.   
La riket ditt komme.   
La viljen din skje på jorden slik som i himmelen. Gi oss i dag vårt daglige brød, og tilgi oss vår skyld,   
slik også vi tilgir våre skyldnere.   
Og la oss ikke komme i fristelse,   
men frels oss fra det onde.   
For riket er ditt   
og makten og æren i evighet.  Amen

**Lystenning**   
Hellige, treenige kjærlighet, du var vår Gud ved tidenes begynnelse   
Bli hos oss til tidenes ende   
Du var hos oss da våre liv ble formet   
Bli hos oss ved livets slutt   
Du var der da solen sto opp   
Bli hos oss til dagen ender. Amen.

**Velsignelsen**Herren velsigne deg og bevare deg. Herren la sitt ansikt lyse over deg og være deg nådig. Herren løfte sitt åsyn på deg og gi deg fred.

*3 x 3  Bønneslag*